በኢፌዴሪ የውጭ ጉዳይና የአገራዊ ደኅንነት ፖሊሲና ስትራቴጂ ሰነድ እንደተገለጸው፣ ከግብፅ ጋር ላለን ግንኙት ወሳኝ የሚሆነው በውስጣችን የሚሠራ ሥራ ነው፡፡ ኢትዮጵያ ላለፉት ጥቂት ዓመታት ሰላም በማግኘቷና ኢኮኖሚዊ እያደገ በመምጣቱ ውኃዎቻችንን መጠቀም ጀምረናል፡፡ በቀጣይ በተያዘው የዕድገትና የትራንስፎርሜሽን ዕቅዱ ላይ እንደተመለከተው፣ በመስኖ በኃይል ማመንጨት ሰፊ ሥራ ይጠበቃል፡፡ ስለሆነም በዓባይ ጉዳይ ላይ ፍትሐዊ ክፍፍልን የሚደግፍ አካባቢያዊና ዓለማዊ ሁኔታ እንዲፈጠር መሥራት እንጂ በተገኘው አጋጣሚ ሁሉ ጦር አውርድ ማለት አይገባም፡፡ በናይል ጉዳይ እኛ ተጠቅመን ሌላ ይጥፋ የሚል ፍላጐት እንደሌለን ወዳጅም ጠላትም እንዲያውቀው ማድረግ ይኖርብናል፡፡
